Simon Emil Ammitzbøll (LA), 2011-03-29:
De Radikale, Socialdemokraterne, SF, Enhedslisten, Kristendemokraterne og hr. Christian H. Hansen har fremsat et forslag, som er lidt specielt i den forstand, at det vil afskaffe de nuværende regler for permanent opholdstilladelse, hvorefter det så er meningen, at der skal indledes nogle forhandlinger om, hvad der så skal være i stedet.
Det har jeg udtalt mig ikke så positivt om i pressen, og det vil jeg gerne have lov til at uddybe lidt her.
Jeg har spurgt ind til, hvad i hvert fald Socialdemokraterne, SF og Enhedslisten mener om nogle af Liberal Alliances kerneområder i forhold til det her og kan forstå, at der ikke er noget, der minder om enighed mellem de tre partier og Liberal Alliance.
I Liberal Alliance ønsker vi, at Danmark skal være et åbent samfund, som kan få inspiration udefra, og som mennesker, der har lyst til at bidrage til det danske samfund, skal have let ved at komme til og få lov til arbejde og bo i – men det er mennesker, der kan bidrage til det danske samfund, vi taler om.
Når vi taler om indvandring og for den sags skyld også familiesammenføring, mener vi ikke, at Danmark skal være et socialkontor for hele verden.
Vi mener ikke, at hvem som helst bare skal kunne bosætte sig i Danmark, hvis de har lyst, og modtage offentlig forsørgelse og bruge danske sundhedsydelser.
Det er selvfølgelig en helt anden snak, når det handler om flygtninge.
Flygtninge har vi ikke tænkt os at stille nær så skrappe krav til, som vi har i forhold til indvandrere og familiesammenførte.
I Liberal Alliance har vi en politik, der bygger på et meget smukt ønske om at have åbne grænser, men lukkede kasser.
Det vil sige, at vi sådan set stiller nogle meget simple krav til de indvandrere, der ønsker at komme til Danmark.
Kan man ikke opfylde disse to krav, skal man slet ikke kunne få midlertidig opholdstilladelse.
Når indvandrere så har arbejdet og betalt skat i Danmark i 5 år, vil vi lade dem kunne få permanent opholdstilladelse.
Men det kræver altså skattebetaling i sammenlagt 5 år.
Vi mener heller ikke, at man de første 5 år skal have mulighed for at modtage gratis sundhedsbehandling i Danmark, da vi jo netop vil undgå, at folk kommer til Danmark med det formål at benytte sig af de danske velfærdsordninger.
Endelig – og det er vel næsten oplagt, det er alle vel enige i –
På den måde kan vi sørge for, at dem, der vil bidrage til det danske samfund, kan få lov til at komme og gøre det, mens dem, som i virkeligheden bare har lyst til at stikke snablen ned i den danske kasse, kan blive væk, sådan som vi ønsker det.
Derfor kan vi ikke støtte oppositionens beslutningsforslag, på trods af at vi jo er enige med oppositionen i, at regeringens politik i forhold til permanent opholdstilladelse ikke er ideel, ikke er god, og derfor har Liberal Alliance heller ikke været med til at gennemføre den, da den blev vedtaget sidste år før sommerferien.
Men oppositionen fortæller jo ikke i forslaget, hvad man vil.
Forslagsstillerne fortæller ikke, hvad det er, man vil, ud over at det skal være bedre, og hvem kan være imod det?
Men hvad er det så, der skal være bedre?
Jeg har prøvet at stille spørgsmål både til Socialdemokraterne, til folkesocialisterne og til Enhedslisten om, hvordan de ser på spørgsmålet om, at man skal betale skat i en årrække, før man får permanent opholdstilladelse.
Det bryder de sig ikke om.
Jeg har stillet spørgsmålet, hvordan de forholder sig til forslaget om, at man ikke skal have adgang til sundhedsydelser de første 5 år.
Det bryder de sig ikke om.
Der er altså tilsyneladende kun overensstemmelse mellem vores politik og forslagsstillernes på det område, der handler om åbne grænser, men ikke den del, der handler om lukkede kasser.
Og jeg kan love både forslagsstillerne og det danske folk, at vi ikke går med til at have åbne grænser uden lukkede kasser.